# Joan Badia i Pujol

Joan Badia i Pujol (Callús, Bages, 24 d’agost de 1951 - Manresa, 17 d'abril de 2021) fou un filòleg, professor, activista i polític català.
En l'àmbit pedagògic i com a filòleg en llengua i literatura catalanes exercí la docència en diversos instituts i a la Universitat Oberta de Catalunya, a la Universitat Autònoma de Barcelona i a la Fundació Universitària del Bages. En la vessant com a administratiu i polític, ocupà càrrecs com ara la Direcció general d'Innovació del Departament d'Educació de la Generalitat de Catalunya i també la batllia de Callús amb Esquerra Republicana de Catalunya (ERC) entre 2015 i 2020.
Badia i Pujol fou reprimit i torturat el 1973 pel franquisme atès el seu activisme polític i sindicalisme militant al Partit Socialista Unificat de Catalunya (PSUC), a Comissions Obreres (CCOO), així com per la seva defensa del català a l'aula. D'aquest sindicat en feu la primera proposta de normalització lingüística. Més tard també passà a formar part del Unió Sindical de Treballadors i Treballadores de l’Ensenyament de Catalunya - Federació Sindical de l'Ensenyament de Catalunya (USTEC) i esdevingué membre de la junta directiva d'Òmnium Cultural.
En l'àmbit de la publicació sobre la didàctica i l'ensenyament, fundà les editorials Jonc i Angle i també fou fundador i director de Castellnou Edicions (Grup Hermes), director de la revista Escola Catalana i alhora fundador i primer subscriptor del diari català Regió7. Se'l coneix com a autor o coautor de més de 150 llibres de text i de suport d'educació primària i secundària, de català per a adults, de legislació educativa i d'assaig.
Va presidir la delegació al Bages d'Òmnium Cultural i també va ser vocal de la junta general. Es va jubilar el setembre del 2014. Va ser llavors quan es va decidir a encapçalar la candidatura d'Esquerra Republicana de Catalunya a Callús a les eleccions municipals del 2015, obtenint 5 de 9 regidors, essent investit alcalde de Callús. En les eleccions de 2019 amplià la majoria amb vuit d'onze regidors, i fou alcalde fins a 2020, en què ja malalt, seria substituït per Jordi Mas.
Militant històric de l'independentisme i de l'esquerra bagenca, aconseguí molta notorietat durant el referèndum sobre la independència de Catalunya de 2017 quan, sent batlle, fou llançat a terra per la Guàrdia Civil quan s'atansava cap als seus integrants per parlar-hi. Més tard fou acusat de desobediència per aquests fets, però la causa acabà sent arxivada. També fou un dels citats a declarar durant el judici al procés independentista català.

## Referències

* 1 2 3 4 «Mor als 69 anys Joan Badia, exalcalde de Callús i històric militant de l'esquerra independentista del Bages». Manresa: Nació Digital, 17-04-2021. [Consulta: 17 abril 2021].
* 1 2 3 «Badia Pujol, Joan» ( PDF) (en castellà). Fundació Universitària del Bages, n.d. Arxivat de l'original el 14 d’abril 2021 [Consulta: 15 abril 2021].
* ↑ «Badia, Joan». Fundació Bofill, n.d. [Consulta: 15 abril 2021].
* ↑ Departament de la Presidència, 1981, p. 65-67.
* ↑ Montilla i Aguilera, José «DECRET 601/2006, de 19 de desembre, de nomenament del senyor Joan Badia i Pujol com a director general d'Innovació del Departament d'Educació.». Diari Oficial de la Generalitat de Catalunya, 19-12-2006.
* ↑ Escudé, Jordi. «Joan Badia renuncia a l'alcaldia de Callús per motius de salut». Callús: Regió7, 06-04-2020. [Consulta: 14 abril 2021].
* ↑ «La repressió franquista a Manresa en la veu de les víctimes». Memoria.cat. [Consulta: 17 abril 2021].
* 1 2 «S'ha mort Joan Badia, el batlle que va plantar cara durant l'1-O». Vilaweb, 17-04-2021. [Consulta: 17 abril 2021].
* ↑ «Jordi Porta, reelegido presidente de Òmnium Cultural con el 96% de los votos» (en castellà). La Vanguardia, 18-03-2006 [Consulta: 14 abril 2021].
* ↑ «Joan Badia lidera la nova etapa d’Escola Catalana, la històrica revista d’educació editada per Òmnium Cultural». Òmnium Cultural, 25-01-2010. [Consulta: 14 abril 2021].
* ↑ Margets, Marga «Mor Joan Badia, l'alcalde que es va encarar a la Guàrdia Civil l'1-O». El Nacional, 17-04-2021 [Consulta: 17 abril 2021].
* ↑ «Mor l'intel·lectual i polític republicà bagenc Joan Badia». REgió 7, 17-04-2021.

## Bibliografia

* Departament de la Presidència. Ensenyament i cultura en la Generalitat provisional: desembre 1977 - abril 1980. Barcelona: Servei Central de Publicacions de la Generaliltat de Catalunya, 1981.